Torna Interfires, la iniciativa de Pactem Nord i Facenord per a promocionar el comerç local de l'Horta Nord
12 de abril de 2024

El Consorci Pactem Nord i la Federació d'associacions de comerç i empresa de l´Horta Nord llancen per segon any la iniciativa INTERFIRES amb l'objectiu de dinamitzar el sector del comerç local, a través dels passaports del comerç i el sorteig de 3.000€ per a consumir en els comerços de la comarca.

La novetat d'enguany: a més d'aconseguir l'encuny per al passaport en alguna de les 12 fires comercials, es promocionarà “el mes del comerç”, on tots els comerços podran encunyar als consumidors el passaport, des de l'1 al 26 d'octubre.

Les associacions de comerç sortejaran un premi de 3.000€, per a gastar en almenys tres comerços d'entre els més de 500 associats, fomentant així l'associacionisme comercial, la compra en el comerç local i el coneixement de la comarca. El sorteig, que es realitzarà una vegada finalitzades  totes les fires de la comarca, tindrà lloc el dia 26 d'octubre, i es farà lliurament de la targeta el dia 27 d'octubre, en el marc de la V Trobada d´associacions de comerç de l´Horta Nord, que enguany es durà a terme a Alboraia. La persona premiada podrà gaudir de les compres en un mínim de tres comerços d'almenys tres municipis de l´Horta Nord.

Entitats com Caixa Popular i la Generalitat a través de la Direcció General de Comerç (AFIC) col·laboren activament en esta campanya. El premi es materialitzarà gràcies a la firma del conveni de col·laboració entre Facenord i Caixa Popular, permetent desenvolupar una iniciativa en la qual es porta treballant mesos per a fomentar el comerç de proximitat, l'associacionisme i la vertebració comarcal.

La primera fira serà a Paterna, el pròxim cap de setmana del 13-14 d'abril. Li seguiran Almàssera el 20-21 d'abril, al maig les fires de Rafelbunyol i Museros; al juny seran les de Puçol, Godella, Burjassot i Foios; al juliol, la de La Pobla de Farnals; al setembre serà la de Meliana; i finalment, a l'octubre, seran les de Tavernes Blanques i Alboraia.